b'\n_START_ARTICLE_\nPaavo Ant-Wuorinen\n_START_PARAGRAPH_\nPaavo Ant-Wuorinen (alkujaan Wuorinen; 30. lokakuuta 1897 Helsinki \xe2\x80\x93 5. elokuuta 1962 Helsinki) oli suomalainen juristi ja virkamies, joka toimi Patentti- ja rekisterihallituksen ensimm\xc3\xa4isen\xc3\xa4 ylijohtajana 1942\xe2\x80\x931962._NEWLINE_Ant-Wuorisen vanhemmat olivat lakitieteen kandidaatti Anton Wuorinen ja opettaja Ida Sofia Malmstr\xc3\xb6m. H\xc3\xa4n kirjoitti ylioppilaaksi 1916, valmistui lakitieteen kandidaatiksi 1922 sek\xc3\xa4 varatuomariksi 1926 ja v\xc3\xa4itteli tohtoriksi 1933. H\xc3\xa4n ty\xc3\xb6skenteli 1920-luvulla asianajajana ja 1930-luvulla oikeusministeri\xc3\xb6n hallitussihteerin\xc3\xa4 ja 1935\xe2\x80\x931939 lainvalmistelukunnan j\xc3\xa4senen\xc3\xa4. Ant-Wuorinen erikoistui immateriaalioikeuksiin ja erityisesti toiminimi- sek\xc3\xa4 patenttiasioihin. H\xc3\xa4net nimitettiin vuonna 1939 kauppa- ja teollisuusministeri\xc3\xb6n osastop\xc3\xa4\xc3\xa4llik\xc3\xb6ksi ja samalla Suomen patenttiviraston p\xc3\xa4\xc3\xa4llik\xc3\xb6ksi. Kun Patentti- ja rekisterihallitus perustettiin kolme vuotta my\xc3\xb6hemmin, h\xc3\xa4net nimitettiin sen ensimm\xc3\xa4iseksi ylijohtajaksi._NEWLINE_Ant-Wuorinen oli j\xc3\xa4senen\xc3\xa4 useissa lainvalmistelukomiteoissa, patenttilains\xc3\xa4\xc3\xa4d\xc3\xa4nn\xc3\xb6n uudistamista k\xc3\xa4sitelleiss\xc3\xa4 yhteispohjoismaisissa neuvotteluissa sek\xc3\xa4 Suomen edustajana er\xc3\xa4iss\xc3\xa4 kansainv\xc3\xa4lisiss\xc3\xa4 konferensseissa. H\xc3\xa4nell\xc3\xa4 oli paljon kotimaisia luottamusteht\xc3\xa4vi\xc3\xa4. Ant-Wuorinen oli vuodesta 1926 naimisissa J. K. Paasikiven tytt\xc3\xa4ren Wellamo Paasikiven kanssa. H\xc3\xa4nen veljens\xc3\xa4 oli professorin arvon saanut kemisti Olli Ant-Wuorinen.'